2.  ลักษณะการประกอบธุรกิจ

    1.  ความเป็นมา

บริษัท โรงพิมพ์ตะวันออก จำกัด (มหาชน) ก่อตั้งขึ้นเมื่อวันที่ 1 สิงหาคม 2533
ด้วยทุนจดทะเบียนเริ่มแรก 1 ล้านบาท ประกอบธุรกิจการพิมพ์ครบวงจร
โดยการรับจ้างพิมพ์งานต่าง ๆ ทั้งภายในและภายนอกประเทศ ผู้ก่อตั้ง คือ คุณสนธิ ลิ้มทองกุล
และนายยุทธ ชินสุภัคกุล ได้รับการส่งเสริมการลงทุนจากคณะกรรมการส่งเสริมการลงทุน (BOI)
เมื่อเดือนกันยายน 2533 และได้เริ่มเปิดดำเนินการในเดือนพฤศจิกายนในปีเดียวกัน

ต่อมาบริษัทฯ ได้เพิ่มทุนเพื่อขยายกำลังการผลิตตามลำดับ จนเป็นทุนจดทะเบียนที่ชำระแล้ว 300
ล้านบาท จากนั้นได้เพิ่มทุนอีก 60 ล้านบาท
เพื่อเสนอขายแก่ประชาชนทั่วไปและได้เข้าเป็นบริษัทจดทะเบียนในตลาดหลักทรัพย์แห่งประเทศไทย
เมื่อวันที่ 22 กุมภาพันธ์ 2536

จากการที่ธุรกิจของบริษัทฯ เติบโตอย่างต่อเนื่อง ทำให้บริษัทฯ ต้องจัดตั้งบริษัทย่อย
และได้ลงทุนในบริษัทร่วม ดังนี้

13 กรกฎาคม 2536 บริษัทได้ลงทุนถือหุ้น 99.99% ในบริษัท เอ็กซ์เพรสการพิมพ์ จำกัด
โดยมีทุนจดทะเบียนและเรียกชำระแล้ว 100 ล้านบาท
เพื่อเป็นการขยายตลาดการรับจ้างพิมพ์ภายในประเทศ

31 มีนาคม 2537 บริษัทฯ ได้ลงทุนถือหุ้น จำนวน 25% ของทุนที่ออกและเรียกชำระแล้ว 40
ล้านบาท ในบริษัท นอร์ทอีสเทิร์น พริ้นติ้ง แอนด์ แพกเก็จจิ้ง จำกัด จำนวน 9,999,230 บาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

ธันวาคม 2537 บริษัทฯ ได้ลงทุนถือหุ้น จำนวน 62.50% ของทุนที่ออกและเรียกชำระแล้ว 40
ล้านบาท ในบริษัท นอร์ทเทิร์น พริ้นติ้ง แอนด์ แพกเก็จจิ้ง จำกัด จำนวน 25 ล้านบาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

กุมภาพันธ์ 2538 บริษัทฯ ได้ลงทุนถือหุ้นจำนวน 100% ของทุนจดทะเบียน มูลค่า 50 ล้านบาท
และเรียกชำระครึ่งหนึ่ง 25 ล้านบาท ในบริษัท มาร์คเซ็นซิ่ง (ประเทศไทย) จำกัด จำนวน 25
ล้านบาท เพื่อเป็นการขยายกิจการไปยังธุรกิจการผลิตกระดาษประเภท Thermal Paper

กุมภาพันธ์ 2539 บริษัทฯ ได้ลงทุนถือหุ้น จำนวน 100% ของทุนที่ออกและเรียกชำระเต็มมูลค่า HKD
192,257,500 ในบริษัท Asher & Co., (Hong Kong) Limited จำนวน 76.72 ล้านบาท
เพื่อเป็นฐานการพิมพ์กระดาษประเภท Securit Paper

จากการที่โรงพิมพ์ก่อตั้งขึ้น
โดยมีวัตถุประสงค์หลักเพื่อให้เป็นโรงพิมพ์สำหรับรองรับสิ่งพิมพ์หนังสือพิมพ์ธุรกิจรายวัน “ผู้จัดการ”
และงานพิมพ์อื่นๆ ในกลุ่มของบริษัทฯ เอง ซึ่งสัดส่วนรายได้มีมูลค่าสูงถึงกว่าร้อยละ 80
ของรายได้รวมของบริษัท ดังนั้นโครงสร้างรายได้ของบริษัทฯ
จึงถูกผูกไว้กับสิ่งพิมพ์ดังกล่าวเป็นส่วนใหญ่ เมื่อบริษัทผู้ผลิตสิ่งพิมพ์ดังกล่าวประสบปัญหาทางธุรกิจ
อันสืบเนื่องมาจากภาวะตกต่ำทางเศรษฐกิจโดยรวม อีกทั้งส่วนแบ่งทางการตลาด
หนังสือพิมพ์ธุรกิจของบริษัทผู้ผลิตสิ่งพิมพ์ดังกล่าวลดลงเป็นจำนวนมาก
รวมทั้งการปิดตัวเองของสิ่งพิมพ์ประเภทนิตยสาร หนังสือพิมพ์ธุรกิจการเงินฉบับอื่น ๆ
ยิ่งทำให้ส่งผลกระทบกับรายได้จากค่าจ้างพิมพ์และบริการงานพิมพ์มากยิ่งขึ้นไปอีก

ซึ่งในปัจจุบันนี้ทั้งบริษัทร่วมและบริษัทย่อยได้หยุดดำเนินกิจการแล้วเนื่องจากประสบปัญหาการขาดทุนและผลกระทบจากภาวะเศรษฐกิจตกต่ำ
และจากแผนฟื้นฟูกิจการได้มีการโอนหุ้นของบริษัทย่อยและร่วม ให้กับเจ้าหนี้รายที่ได้จดจำนองไว้
ดังนั้นปัจจุบันนี้บริษัทฯ จะไม่มีเงินลงทุนในบริษัทอื่นแต่อย่างใด บริษัทได้รับการส่งเสริมการลงทุนจาก
BOI ในการยกเว้นภาษีนำเข้าเครื่องจักรและวัตถุดิบที่นำเข้ามาผลิตเพื่อการส่งออก 100%
แต่ในปัจจุบันฯ บริษัทไม่ได้รับผลประโยชน์จากบัตรส่งเสริมจาก BOI
เพราะพ้นระยะเวลาส่งเสริมแล้ว

การประกอบธุรกิจการพิมพ์ของบริษัท โรงพิมพ์ตะวันออก จำกัด (มหาชน)
มีการรับจ้างพิมพ์สิ่งพิมพ์ต่างๆ ทั้งหนังสือพิมพ์ “ผู้จัดการ” นิตยสาร หนังสือเรียน หนังสือปกแข็ง
ปกอ่อน ตามความต้องการของลูกค้า ซึ่งบริษัท โรงพิมพ์ตะวันออก จำกัด (มหาชน) เป็น 1 ใน 5
ของโรงพิมพ์ขนาดใหญ่ที่สุดในประเทศไทย
จึงสามารถรับพิมพ์งานที่มีปริมาณมากและต้องการความรวดเร็วในการพิมพ์ได้
รวมทั้งงานพิมพ์แบบเรียน หนังสือและตำราเรียนต่างๆ
โดยใช้กระดาษชนิดเดียวกันกับการพิมพ์หนังสือพิมพ์ ในการผลิตสิ่งพิมพ์ของบริษัทฯ มีทั้งการพิมพ์ม้วน
(Web Press) และการพิมพ์แผ่น (Sheet Press) โดยที่การพิมพ์ม้วนจะใช้ในการพิมพ์หนังสือพิมพ์
ส่วนการพิมพ์แผ่นจะใช้ในงานพิมพ์นิตยสาร แผ่นพับ โบรชัวร์ต่างๆ หนังสือปกอ่อนและปกแข็ง

อนาคตบริษัทฯ จะพยายามรักษาระดับรายได้จากการขายและบริการงานพิมพ์ สำหรับ ในปี
พ.ศ.2547 บริษัทได้ประมาณการยอดขาย โดยเพิ่มขึ้นจาก ปี 2546 คิดเป็นร้อยละ 15
หรือเป็นเงิน 72 ล้านบาท โดยที่บริษัทฯ ได้ทำการประเมินคุณภาพลูกค้าอย่างละเอียดรอบคอบ
และมีการทำสัญญาว่าจ้างการพิมพ์ โดยเน้นเงื่อนไขการชำระค่าบริการจ้างพิมพ์ให้แน่นอน